**तनिष्क बागची** एक भारतीय संगीतकार हैं, जो बॉलीवुड फिल्मों के लिए संगीत बनाते हैं। उन्होंने बॉलीवुड में २०१५ में तनु वेड्स मनु रिटर्न्स के गीत "बन्नो" से अपने फ़िल्मी करियर की शुरुआत की। फिल्मों के लिए संगीत रचना करने से पहले, उन्होंने टीवी धारावाहिकों के लिए भी संगीत निर्माण किया है।

प्रारम्भिक जीवन
---------------

तनिष्क बागची का जन्म पश्चिम बंगाल राज्य के कोलकाता नगर में हुआ था। उनके पिता का नाम नंदकुमार बागची तथा माता का नाम शर्मिष्ठा दास है। तनिष्क ने अपनी प्रारंभिक शिक्षा कोलकाता के फ्रैंक अन्थोनी पब्लिक स्कूल तथा स्कॉटिश चर्च कॉलेज से प्राप्त की।

संगीत
-----

तनिष्क ने संगीत अपने माता-पिता से सीखा और आठ साल की उम्र में अपना पहला स्टेज शो किया। उनका वास्तविक संगीत कैरियर उनके कॉलेज के दिनों से शुरू हुआ और उन्होंने कलकत्ता में ज्यादातर कॉलेजों में प्रदर्शन किया। कई फ़ेस्ट और फ्रेशर आयोजनों में पुरस्कार जीतने के बाद वह अपने कॉलेज के बाहर भी शो करने लगे। इसके बाद वह अपने पिताजी के साथ अपने म्यूजिक-अरेंजमेंट करने लग गए। कुछ साल बाद वह बॉलीवुड में अपनी क़िस्मत आजमाने मुंबई आ गए।

फ़िल्मी सफर
-----------

वर्ष २०१५ में आयी फिल्म तनु वेड्स मनु रिटर्न्स के लिए तनिष्क ने अपना पहला गीत कंपोज़ किया। वायु श्रीवास्तव के साथ कंपोज़ किया गया ये गीत, "बन्नो तेरा स्वैगर", काफी प्रचलित हुआ। इसके बाद उन्होंने कपूर एण्ड सन्स फिल्म में "बोलना" गीत बनाया। इस गीत के लिए उन्हें "अपकमिंग कंपोजर ऑफ़ द ईयर" के मिर्ची म्यूजिक अवार्ड से भी नवाज़ा गया। इसके बाद सरबजीत तथा हाउसफुल ३ इत्यादि फिल्मो के लिए कुछ गीत बनाने के बाद, उन्होंने २०१७ की फिल्म ओके जानू के लिए ए॰ आर॰ रहमान के पुराने गीत हम्मा हम्मा को दोबारा बनाया। इस गीत को भी श्रोताओं ने काफी पसंद किया। इसके बाद तो उन्होंने कई पुराने गीतों के रीमेक बनाए, जिनमें फिल्म बद्रीनाथ की दुल्हनिया का गीत "तम्मा तम्मा अगेन" (तम्मा तम्मा लोगे, थानेदार, १९९०), फिल्म नूर का "गुलाबी रेट्रो मिक्स" (गुलाबी आँखें, द ट्रेन, १९७०), फिल्म मशीन के "चीज़ बड़ी" (तू चीज़ बड़ी है मस्त मस्त, मोहरा, १९९४) और "चतुर नार" (इक चतुर नार, पड़ोसन, १९६८), फिल्म पोस्टर बॉयज का "कुड़ियां शहर दियां" (कुड़ियां शहर दियां, अर्जुन पंडित, १९९९) तथा बादशाहो फिल्म के दो गीत "मेरे रश्के कमर" और "सोचा है" ("कह दूँ तुम्हें", दीवार, १९७५) शामिल हैं। वर्ष २०१७ में आयी फिल्म शुभ मंगल सावधान उनकी पहली एकल एल्बम है।

डिस्कोग्राफ़ी
-------------

| साल | फिल्म | गीत |
| --- | --- | --- |
| २०१५ | *तनु वेड्स मनु रिटर्न्स* | "बन्नो" |
| *किस किसको प्यार करूँ* | "समंदर" |
| २०१६ | *कपूर एण्ड सन्स* | "बोल ना" |
| *सरबजीत* | "रब्बा""अल्लाह हु अल्लाह" |
| *हाउसफुल 3* | "फेक इश्क़" |
| २०१७ | *ओके जानू* | "द हम्मा सांग" |
| *नूर* | "गुलाबी रेट्रो मिक्स (रीमेक)" |
| *बद्रीनाथ की दुल्हनिया* | "बद्री की दुल्हनिया (टाइटल ट्रैक)""तम्मा तम्मा अगेन" |
| *मशीन* | "इतना तुम्हें""चतुर नार""चीज़ बड़ी" |
| *हाफ गर्लफ्रेंड* | "बारिश" |
| *मुन्ना माइकल* | "मैं हूँ" |
| *बादशाहो* | "मेरे रश्के कमर""सोचा है" |
| *बरेली की बर्फी* | "स्वीटी तेरा ड्रामा""ट्विस्ट कमरिया" |
| *शुभ मंगल सावधान* | पूरी एल्बम |
| *पोस्टर बॉयज* | "कुड़ियां शहर दियां" |
| *लखनऊ सेंट्रल* | "बाकी रब पे छोड़ दे" |
| *इत्तेफाक़* | "रात बाकी" |
| *तुम्हारी सुलु* | "हवा हवाई २.०""मनवा लाइक्स टू फ्लाई" |
| २०१८ | *हेट स्टोरी ४* | "आशिक़ बनाया आपने""नाम है मेरा" |
| *दिल जंगली* | "गज़ब का है दिन""बीट जंगली" |
| *रेड* | "सानु इक पल चैन""नित खैर मंगा" |
| *ड्राइव* | TBA |
| *बाजार* | TBA |
| *लवरात्रि* | TBA |

सन्दर्भ
-------

* समर्थ गोयल (६ फरवरी २०१७). "Remo is right in criticising Humma Humma: Remake composer Tanishk Bagchi". *हिंदुस्तान टाइम्स*. मूल से 6 सितंबर 2017 को पुरालेखित. अभिगमन तिथि 22 सितंबर 2017.
* विनायक चक्रवर्ती (२३ मई २०१५). "Tanishk Bagchi is set for big (screen) league". *इंडिया टुडे*. मूल से 7 फ़रवरी 2017 को पुरालेखित. अभिगमन तिथि 22 सितंबर 2017.
* वी. लक्ष्मी (१७ जनवरी २०१७). "Music is beyond politics, says Tanishk Bagchi". *द टाइम्स ऑफ़ इंडिया*. मूल से 20 सितंबर 2017 को पुरालेखित. अभिगमन तिथि 22 सितंबर 2017.
* "I was waiting for a song like Kapoor & Sons' 'Bolna': Tanishk Bagchi". *RadioandMusic.com*. २७ फरवरी २०१७. मूल से 6 सितंबर 2017 को पुरालेखित. अभिगमन तिथि 22 सितंबर 2017.
* प्रियंका रॉय (२२ मार्च २०१७). "Humma Humma to Tamma Tamma". *द टेलीग्राफ*. मूल से 27 मार्च 2017 को पुरालेखित. अभिगमन तिथि 22 सितंबर 2017.